Geen vooruitsigte op beurtkrag dié naweek(Argieffoto: Mujahid Safodien/AFP) Eskom beplan nie in dié stadium om beurtkrag oor die naweek in te stel nie. André de Ruyter, Eskom se uitvoerende hoof, het Vrydag tydens Eskom se vierde nuuskonferensie in soveel dae gesê die vooruitsigte vir vroeg volgende week lyk ook goed, aangesien verskeie opwekkingseenhede na verwagting binnekort weer in diens gestel sal word. Hy het wel toegegee dat die kragvoorsiener steeds deur verskeie uitdagings in die gesig gestaar word en Suid-Afrikaners gevra om krag te bespaar. Eskom voorspel vanaand ’n piekvraag van 27 198 MW na krag, waarvoor hy in dié stadium ’n effense tekort het. De Ruyter meen die kragvoorsiener sal egter daarvoor kan opmaak met behulp van onder meer dieselopwekkingskapasiteit. Nóg 1 250 MW sal ook later vandag beskikbaar gestel word, wanneer verskeie kragopwekkingseenhede voor die piektyd vanaand weer in werking gestel en die las op Eskom se gasturbines aansienlik verminder sal word. Beplande instandhouding beloop tans 6 659 MW, terwyl onbeplande instandhouding tans 5 210 MW uit die kragnetwerk haal. De Ruyter het vanoggend op ’n vraag van ’n verslaggewer oor die moontlikheid van ’n ononderbroke inwerkingstelling van vlak 1-beurtkrag om hoër vlakke te vermy, gesê Eskom verkies om nié deurgaans beurtkrag toe te pas nie. Dít sal “hoogs ontwrigtend” vir die ekonomie wees, meen hy. Die uitdaging van kabeldiefstal Argieffoto bloot ter illustrasie. (Foto: City Power) De Ruyter moes ook vanoggend ’n rits ander vrae beantwoord, waaronder sogenaamde sabotasie by die land se kragstasies. Volgens De Ruyter sal dit nie feitelik korrek wees om daarop te sinspeel dat grootskaalse sabotasie by Eskom se kragstasies geskied nie. Hy het wel toegegee dat die kragvoorsiener gereelde voorvalle van kabeldiefstal beleef. Hy bestempel die voorvalle as “algemene misdadigheid” eerder as “sabotasie”. De Ruyter sê Eskom het onlangs sy veiligheid opgeskerp en verskeie kabeldiewe vasgetrek, veral by die Tutuka- en Kendall-kragstasie. Die opgeskerpte sekerheidsmaatreëls sluit die gebruik van hommeltuie met infrarooi-kameras saans in. De Ruyter het weereens ’n beroep gedoen op Suid-Afrikaners om elektrisiteit spaarsamig te gebruik om beurtkrag te voorkom. “Elke MW wat jy bespaar deur nie jou ketel te vol te kook nie, die geiser laer te stel, die swembadpomp minder te gebruik en onnodige ligte af te skakel, maak regtig ’n verskil.” Volgens hom probeer Megawatt Park in Johannesburg self ’n voorbeeld vir Suid-Afrikaners stel deur deesdae sy lugversorging vroeër en meer gereeld af te skakel.